Islev Kirke
Islev Kirke er en sognekirke, der ligger i det nordvestlige Islev.
Kirken har ingen kirkegård i umiddelbar tilknytning og er i stedet omgivet af veje mod nord, øst og vest. Mod syd grænser kirkegården op ad parcelhushaver.
Kirken er opført i 1969-1970 efter tegning af arkitekterne Inger Exner og Johannes Exner. Kirken er bygget i røde, grove og nogle steder endda skæve mursten, hvilket er et af kirkens arkitektoniske særkender.
Kirken består af selve kirkesalen mod nordvest og to mindre sale syd for kirkesalen, den ene mindre end den anden, så bygningen fra syd mod nord ligner en trappe. På nordøstsiden er der en længe med mindre lokaler, som afsluttes med kirkens klokketårn. Klokketårnet er karakteristisk ikke bare ved sin lave højde, men også de otte murede lydtragte, som også fungerer som dekoration på taget.
Indvendigt er kirkerummet moderne og dramatisk mørkt i sit udtryk. Lysindfaldet sker fortrinsvis gennem små ovenlysvinduer, hvilket fremhæver de teksturerede murflader. Kirkerummets loft er en stor tagkonstruktion, som rager fire meter ned i lokalet.
Kirkens inventar er fortrinsvis fra opførelsestiden, udført efter tegninger af Inger Exner. Dette gælder blandt andet det utraditionelle murede alterbord, den enkle døbefont i malm og prædikestolen på muret base, som er beklædt med et klæde af billedkunstneren Grete Balle.